Alina Gorghiu spune că a discutat cu omologul turc pe mai multe subiecte privind Justiția din ambele țări, printre care și despre extrădări, inclusiv a lui Ionuț Costea „Momentan nu există un progres“, spune ministrul Justiției, Alina Gorghiu, despre extrădarea din Turcia a cumnatului lui Mircea Geoană, Ionuț Costea.
„Am discutat astăzi cu ministrul justiției din Turcia despre mai multe subiecte. Prioritățile comune au fost legate de digitalizarea sistemului judiciar, de justiție. Și România a luat destul de mulți bani prin PNRR pentru digitalizare. În al doilea rând, am discutat despre sistemele de penitenciare din ambele țări și cum investim în instanțe.
Subiectul extrădări a fost pe agendă. Sunt solicitări venite și din partea turcă către statul român, sunt anumite solicitări venite către statul turc. În speță, avem cazuri, cum e cazul Costea, care sunt nume sonore, dar avem cetățeni care săvârșesc infracțiuni și pleacă inclusiv în Turcia, sunt condamnați în România și pe care încercăm să-i recuperăm.
Pentru noi, fugarii nu se împart în nume sonore și nume mai puțin sonore. Pentru noi constituie o singură categorie: oameni care trebuie să ispășească pedeapsa în sistem penitenciar. La acest moment, procedura este în curs de derulare.
La momentul acesta, procedura este în curs de derulare. Este o informație pe care partea turcă ne-a furnizat-o. Nu este un element de noutate. Din momentul în care statul român face solicitarea de extrădare, continuă procedura. În momentul în care vom avea din partea domniilor lor informații suplimentare le vom aduce la cunoștință în spațiul public“, a explicat Alina Gorghiu.
Ionuţ Costea, a fost condamnat în 26 mai 2023 la 6 ani de închisoare pentru complicitate la luare de mită, alături de fostul ministru al Finanţelor Sebastian Vlădescu, în dosarul de corupţie legat de plata lucrărilor la tronsonul de cale ferată Bucureşti - Constanţa.
Ionuţ Costea a fost dat în urmărire internaţională în 29 mai 2023. El este fost director Eximbank şi cumnatul lui Mircea Geoană.